**Пътепис до Арад**

Слънцето на 24 октомври тъкмо беше изгряло, когато започнахме малко по малко да се събираме пред задния вход на училището. Всеки правеше нещо: вадехме декори, подреждахме багажа и казвахме "чао" на сънените си родители.

Малко преди седем пристигна симпатичното бусче, с което щяхме да изминем всичките 640 километра до град Арад, разположен в западната част на Румъния. Нашият шофьор, Веско Димитров, беше изключително любезен: помогна ни да натоварим целия багаж и декори и въпреки ранния час се усмихваше на всеки. Нашето пътуване до Арад бе спонсорирано от Франкофонския регионален център в София, който пое транспортните разходи.

Пътувахме дълго и изтощително, но изключително забавно. Прекарахме близо десет часа в белия автобус, от който струеше музика и смях.

Пристигнахме в този прекрасен малък град тъкмо навреме за вечеря. От ресторанта на хотел Ардеалул, където бяха отседнали всички участници, се носеха множество аромати на добре познати ястия с румънски привкус.  Хапнахме почти светкавично и изпълнени с любопитство тръгнахме към импозантния театър "Иван Славичи" за откриването на приключението Амифран. След първото представление, потопени в магията на фестивала, прекарахме вечерта в разговори за очакванията ни за предстоящата седмица.

На другата сутрин слънцето ни се усмихваше също толкова приветливо, колкото и останалите театрали, с които се запознавахме непрекъснато. Една симпатична румънка, Юлия, член на трупата Амифран, беше наш екскурзовод из Арад. Разходи ни из всички интересни места: гимназията Моисе Никоара, парковете, кметството и главната улица. За наш късмет присъствахме на националния празник на румънската армия, 25 октомври и имахме възможността да разгледаме невероятни бойни машини, да ги снимаме и дори да се качим в тях.

През следващите три дни, преди обяд, имахме театрални кръжоци, където научихме страшно много за тънкостите в актьорското майсторство. Следобедите си, пък, прекарвахме потопени в магията на представленията. Във вечерите ни никога не липсваше смях защото винаги ги прекарвахме с приятелите от фестивала, италиянската и няколко румънски трупи.

В деня на нашето представление за първи път се събудихме без помощта на нашите учителки госпожа Юлия Минкова и госпожа Светлана Трайчева. Сън не ни ловеше, напрежението беше неописуемо, но режисьорът ни Любо Сапунджиев вярваше в нас и ни вдъхваше кураж. Въпреки леките технически неизправности в осветлението на сцената, смело мога да кажа, че бяхме страхотни!

Закриването на фестивала беше незабравимо. Конкурсът за импровизации по пиеса на известния френски писател Борис Виан беше много забавен, а церемонията по закриването провокира сълзи у всички: ученици, учители и организатори. Последният ден в Арад завърши с няколко незабравими часа, прекарани в един от клубовете на града.

За всички ни, това беше едно незабравимо приключение, което мечтаем да изпитаме отново и следващата година.

**Теодора Ковачева 11г клас**